Pegatron patrí medzi veľkých partnerov kalifornskej firmy.
Spoločnosť Apple podľa dostupných informácií odstrihla od všetkých nových kontraktov svojho popredného dodávateľa komponentov. Ide o firmu Pegatron so sídlom na Taiwane.
Ako uvádza napríklad web 9to5mac.com, dôvodom tohto rozhodnutia je porušovanie pracovných práv. Na základe kontroly zo strany firmy Apple sa totiž zistilo, že jej popredný dodávateľ komponentov porušoval kódexy pri zamestnávaní študentov v čínskych továrňach.
Hoci pôvodne mali študenti v rámci podniku pôsobiť len na stážach, v skutočnosti mnohí z nich vykonávali nadčasy. Výnimkou nebola ani práca v nočných zmenách alebo práca celkom mimo ich pôvodné študijné odvetvie.
Podľa zistení Apple pritom rozhodne nešlo o nejakú "administratívnu chybu". Pegatron mal dokonca falšovať príslušné záznamy, aby porušenia kódexu "zamaskoval".
Spoločnosť však dostala druhú šancu na opätovné získanie kontraktov pre Apple. Musí však napraviť všetky odhalené problémy.